CELEX: 32008D0654
Language: ro
Date: 2008-07-24 00:00:00
Title: 2008/654/CE: Decizia Comisiei din 24 iulie 2008 privind liniile directoare pentru asistarea statelor membre în elaborarea raportului anual cu privire la planul de control național multianual integrat prevăzut de Regulamentul (CE) nr. 882/2004 al Parlamentului European și al Consiliului [notificată cu numărul C(2008) 3756] (Text cu relevanță pentru SEE)

9.8.2008   
            
            
               RO
            
            
               Jurnalul Oficial al Uniunii Europene
            
            
               L 214/56
            
         
      DECIZIA COMISIEI
   
   din 24 iulie 2008
   privind liniile directoare pentru asistarea statelor membre în elaborarea raportului anual cu privire la planul de control național multianual integrat prevăzut de Regulamentul (CE) nr. 882/2004 al Parlamentului European și al Consiliului
   [notificată cu numărul C(2008) 3756]
   (Text cu relevanță pentru SEE)
   (2008/654/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 44 alineatul (2),
   întrucât:
   
               (1)
            
            
               Regulamentul (CE) nr. 882/2004 stabilește reguli generale pentru efectuarea controalelor oficiale de către Comunitate sau de către autoritatea competentă din statele membre pentru verificarea conformității cu legislația privind hrana animalelor și produsele alimentare și cu normele de sănătate animală și de bunăstare a animalelor.
            
         
               (2)
            
            
               În conformitate cu articolul 1 alineatul (3) din Regulamentul (CE) nr. 882/2004, reglementarea nu trebuie să aducă atingere prevederilor comunitare specifice cu privire la controalele oficiale.
            
         
               (3)
            
            
               Articolul 41 din Regulamentul (CE) nr. 882/2004 prevede ca fiecare stat membru să elaboreze un plan unic de control național multianual integrat pentru a asigura punerea în aplicare efectivă a articolului 17 alineatul (2) din Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (2), a normelor de sănătate animală și de bunăstare a animalelor și a articolului 45 din Regulamentul (CE) nr. 882/2004 („planul de control național”).
            
         
               (4)
            
            
               Scopul planurilor de control naționale este, de asemenea, acela de a stabili o bază solidă pentru desfășurarea controalelor comunitare în statele membre.
            
         
               (5)
            
            
               Articolul 27a din Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (3) prevede că articolele 41 până la 46 din Regulamentul (CE) nr. 882/2004 privind planurile de control naționale, rapoartele anuale și controalele Comunității în statele membre și în țări terțe trebuie aplicate, după caz, pentru a asigura punerea în aplicare efectivă a respectivei directive.
            
         
               (6)
            
            
               Articolul 43 alineatul (1) litera (e) din Regulamentul (CE) nr. 882/2004 prevede elaborarea de către Comisie a unor orientări care să încurajeze adoptarea celor mai bune practici la toate nivelurile sistemelor de control.
            
         
               (7)
            
            
               Articolul 43 alineatul (1) litera (j) din Regulamentul (CE) nr. 882/2004 prevede elaborarea de către Comisie a unor linii directoare care să stabilească structura și conținutul în informații al rapoartelor anuale prevăzute la articolul 44 din respectivul regulament.
            
         
               (8)
            
            
               Articolul 44 alineatul (1) din Regulamentul (CE) nr. 882/2004 prevede ca statele membre să prezinte Comisiei un raport anual privind punerea în aplicare a planului de control național. Respectivul raport trebuie să fie prezentat anual începând după un an de la punerea în aplicare a planurilor de control naționale. În plus, articolul 44 alineatul (1) stabilește informațiile care trebuie să fie furnizate de rapoartele anuale.
            
         
               (9)
            
            
               Articolul 44 alineatul (2) din Regulamentul (CE) nr. 882/2004 stipulează că informațiile care trebuie incluse în rapoartele anuale trebuie să țină seama de liniile directoare care urmează a fi elaborate de către Comisie în scopul de a promova o prezentare corespunzătoare a rapoartelor în cauză. Liniile directoare nu sunt obligatorii, dar oferă statelor membre o asistență utilă punerii în aplicare a respectivului regulament.
            
         
               (10)
            
            
               Articolul 45 din Regulamentul (CE) nr. 882/2004 prevede efectuarea în mod regulat de audituri comunitare în statele membre pentru a verifica dacă controalele oficiale sunt efectuate în conformitate cu planurile de control naționale și în conformitate cu legislația comunitară.
            
         
               (11)
            
            
               Comisia trebuie să revizuiască liniile directoare menționate în prezenta decizie și să le actualizeze, după caz, în urma primirii și examinării rapoartelor anuale ale statelor membre, luând în considerare concluziile și recomandările conținute în raportul anual care trebuie să fie elaborat de către Comisie, în conformitate cu articolul 44 alineatul (4) din Regulamentul (CE) nr. 882/2004, și ținând seama de experiența statelor membre cu ocazia punerii în aplicare a respectivului regulament.
            
         
               (12)
            
            
               În sensul liniilor directoare oferite de prezenta decizie, ar trebui să se ia în considerare activitatea curentă a organismului Eurostat în contextul programului statistic comunitar pentru dezvoltarea unei baze de date relative la „Activitățile de Control și de Monitorizare” care să cuprindă termeni și definiții armonizate pentru gestionarea hranei animalelor și a produselor alimentare.
            
         
               (13)
            
            
               Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Liniile directoare prevăzute la articolul 44 alineatul (2) din Regulamentul (CE) nr. 882/2004 care trebuie luate în considerare în rapoartele anuale prevăzute la articolul 44 alineatul (1) din respectivul regulament („raportul anual”) sunt stabilite în anexa la prezenta decizie.
   Articolul 2
   Prezenta decizie se adresează statelor membre.
   
      Adoptată la Bruxelles, 24 iulie 2008.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 165, 30.4.2004, p. 1. Regulament modificat ultima dată prin Regulamentul (CE) nr. 301/2008 al Consiliului (JO L 97, 9.4.2008, p. 85).
   
      (2)  JO L 31, 1.2.2002, p. 1. Regulament modificat ultima dată prin Regulamentul (CE) nr. 202/2008 al Comisiei (JO L 60, 5.3.2008, p. 17).
   
      (3)  JO L 169, 10.7.2000, p. 1. Directivă modificată ultima dată prin Directiva 2008/64/CE a Comisiei (JO L 168, 28.6.2008, p. 31).
   
      ANEXĂ
      Linii directoare pentru rapoartele anuale cu privire la punerea în aplicare a planurilor de control naționale ale statelor membre
      1.   SCOPUL LINIILOR DIRECTOARE
      Scopul prezentelor linii directoare este de a promova și de a asista prezentarea corespunzătoare de către statele membre a rapoartelor anuale ale acestora cu privire la punerea în aplicare a planurilor acestora de control naționale și, în mod particular, a rezultatelor controalelor oficiale ale acestora.
      2.   SCOPUL RAPORTULUI ANUAL
      Scopul raportului anual al statelor membre este de:
      
                  (a)
               
               
                  a îndeplini obligațiile legale de raportare stabilite prin articolul 44 alineatul (1) din Regulamentul (CE) nr. 882/2004;
               
            
                  (b)
               
               
                  a evidenția progresele punerii în aplicare a planului de control național și a face o evaluare a eficacității dispozițiilor relative la control și a sistemelor de control bazate pe rezultatele și efectele controalelor oficiale în statele membre.
               
            Procesul de compilare și analizare a datelor de control în scopul întocmirii raportului anual ar putea sprijini statele membre la revizuirea eficacității sistemelor lor de control și ar putea contribui la dezvoltarea și îmbunătățirea continuă a sistemelor de control ale acestora.
      Informațiile comunicate în raportul anual trebui să fie utilizate de către Comisie și pentru:
      
                  (a)
               
               
                  dezvoltarea programelor de control anual ale acesteia (analiză teoretică, audituri, inspecții); și
               
            
                  (b)
               
               
                  pregătirea raportului Comisiei către Parlamentul European și către Consiliu, în conformitate cu articolul 44 alineatele (4) și (6) din Regulamentul (CE) nr. 882/2004.
               
            3.   TEMEI LEGAL
      Articolul 44 din Regulamentul (CE) nr. 882/2004 prevede:
      
         „(1)   La un an după ce s-a început punerea în aplicare a planurilor de control naționale multianuale, iar ulterior în fiecare an, statele membre prezintă Comisiei un raport în care indică:
         
                     (a)
                  
                  
                     toate modificările aduse planurilor de control naționale multianuale pentru a ține seama de factorii menționați la articolul 42 alineatul (3);
                  
               
                     (b)
                  
                  
                     rezultatele controalelor și auditurilor realizate în anul precedent în conformitate cu dispozițiile planului de control național multianual;
                  
               
                     (c)
                  
                  
                     tipul și numărul cazurilor de neconformitate identificate;
                  
               
                     (d)
                  
                  
                     măsurile destinate să asigure funcționarea eficientă a planurilor de control naționale multianuale, inclusiv măsurile coercitive și rezultatele acestora.
                  
               (2)   Pentru a promova prezentarea coerentă a acestui raport și în special a rezultatelor controalelor oficiale, informațiile menționate la alineatul (1) țin seama de orientările stabilite de Comisie în conformitate cu procedura menționată la articolul 62 alineatul (2).
         (3)   Statele membre finalizează rapoartele și le transmit Comisiei în termen de șase luni de la sfârșitul anului pentru care sunt redactate rapoartele.”
      
      4.   DEFINIȚII
      În sensul prezentelor linii directoare, se aplică definițiile stabilite de către legislația comunitară relevantă și, în special, definițiile de la articolul 2 din Regulamentul (CE) nr. 882/2004, articolele 2 și 3 din Regulamentul (CE) nr. 178/2002, articolul 2 din Directiva 2000/29/CE, Decizia 2006/677/CE a Comisiei din 29 septembrie 2006 de definire a liniilor directoare de stabilire a criteriilor de efectuare a auditurilor, în conformitate cu Regulamentul (CE) nr. 882/2004 al Parlamentului European și al Consiliului, privind controalele oficiale de verificare a conformității cu legislația privind alimentele și hrana pentru animale, normele de sănătate și de bunăstare animală (1) și Decizia 2007/363/CE a Comisiei din 21 mai 2007 privind liniile directoare pentru asistarea statelor membre în elaborarea planului unic de control național multianual integrat prevăzut în Regulamentul (CE) nr. 882/2004 al Parlamentului European și al Consiliului (2).
      În plus, în sensul prezentelor linii directoare se aplică următoarele definiții:
      
                  (a)
               
               
                  „program de control anual” înseamnă programul anual pentru controalele comunitare menționat la articolul 45 alineatul (4) din Regulamentul (CE) nr. 882/2004;
               
            
                  (b)
               
               
                  „strategie de control” înseamnă abordarea adoptată pentru a determina natura, frecvența, timpul, etapa/stadiul din lanțul de producție, metoda și tehnicile controalelor oficiale (a se vedea secțiunea 3.7.2 din anexa la Decizia 2007/363/CE);
               
            
                  (c)
               
               
                  „plan de control național” înseamnă planul unic de control național multianual integrat prevăzut la articolul 41 din Regulamentul (CE) nr. 882/2004.
               
            5.   DOMENIUL DE APLICARE AL RAPORTULUI ANUAL
      Raportul anual ar trebui să acopere domeniul de aplicare al planului de control național, inclusiv cel a sănătății plantelor, în măsura în care articolul 27a din Directiva 2000/29/CE prevede chestiuni de sănătate a plantelor care trebuie incluse în respectivul plan.
      6.   PERIOADA DE RAPORTARE ȘI PREZENTAREA RAPOARTELOR ANUALE
      În conformitate cu articolul 42 alineatul (1) litera (a) din Regulamentul (CE) nr. 882/2004, data-limită pentru punerea în aplicare pentru întâia dată a planului de control național este 1 ianuarie 2007. În conformitate cu articolul 44 alineatul (3) din respectivul regulament, statele membre trebuie să-și încheie rapoartele și să le transmită Comisiei, în termen de șase luni de la sfârșitul anului la care se referă rapoartele. Prin urmare, primele rapoarte anuale trebuie să fie transmise Comisiei cel târziu până la 30 iunie 2008, iar pentru anii următori rapoartele trebuie să fie prezentate cel târziu până la 30 iunie.
      7.   RELAȚIA CU ALTE RAPOARTE SPECIFICE
      Regulamentul (CE) nr. 882/2004 nu aduce atingere prevederilor comunitare specifice privind controalele oficiale. Prin urmare, rapoartele anuale nu înlocuiesc raportul anual sau alte rapoarte referitoare la planurile de control sau la alte controale oficiale prevăzute în cadrul altor dispoziții legale comunitare. Totuși, deoarece performanța controalelor oficiale efectuate în cadrul respectivelor planuri de control specifice constituie o parte esențială a punerii în aplicare globală a planurilor de control naționale, rezultatele respectivelor controale oficiale sunt relevante în sensul rapoartelor anuale.
      Nu este necesar să se repete informațiile conținute în rapoartele specifice din domeniu atunci când se fac raportări cu privire la controalele oficiale legate de respectivele planuri de control specifice în rapoartele anuale; o referință transversală la cel mai recent raport specific prezentat este suficientă. Cu toate acestea, rezultatul controalelor oficiale efectuate la punerea în aplicare a respectivelor planuri de control specifice ar trebui să fie integrat în analiza rezultatelor în termeni generali, în contextul revizuirii rezultatului global al controalelor oficiale din sectorul relevant.
      Datele specificate în legislația comunitară pentru prezentarea unor astfel de rapoarte specifice nu sunt modificate nici de articolul 44 din Regulamentul (CE) nr. 882/2004, nici de prezentele linii directoare.
      8.   ORIENTĂRI GENERALE
      Regulamentele (CE) nr. 178/2002 și nr. 882/2004 prevăd o abordare sistematizată a controalelor oficiale. O parte esențială a unei astfel de abordări este compilarea și analizarea rezultatelor controalelor oficiale și obținerea de concluzii pe baza acestora, cu scopul determinării unor acțiuni corective sistematice adecvate și adaptării sau modificării planurilor de control naționale acolo unde este necesar. În consecință, raportul anual ar trebui să fie o sinteză a respectivei activități și, de asemenea, ar trebui să țină seama de concluziile auditurilor efectuate în conformitate cu articolul 4 alineatul (6) din Regulamentul (CE) nr. 882/2004.
      O simplă recenzie statistică a numărului de controale și audituri oficiale nu va satisface respectiva cerință. În scopul compilării raportului anual, statele membre ar trebui să prevadă o revizuire a rezultatelor anuale consolidate sau globale pe care să se sprijine analiza rezultatelor controalelor oficiale, prezentată în funcție de sectoarele și etapele lanțului de producție. Alegerea sectoarelor și etapelor de producție care fac subiectul raportării este lăsată la latitudinea fiecărui stat membru. Domeniul de aplicare al fiecărui sector și al fiecărei etape de producție ar trebui să fie definit în mod clar și să fie coerent cu structura descrierii sistemelor de control din planul de control național. Pentru a pune în context rezultatele și analiza, strategiile de control oficial relevante (inclusiv eșantionarea), programele de audit și indicatorii de performanță stabiliți în cadrul planului de control național trebuie să fie amintiți cu ajutorul unor referințe transversale și, acolo unde astfel de informații nu sunt incluse în planul de control național, trebuie prevăzută o scurtă descriere a respectivelor strategii în cadrul raportului anual.
      Subiectele care trebuie să fie abordate în revizuirea și analiza rezultatelor controalelor oficiale sunt menționate în secțiunea 9 a prezentelor linii directoare. Analiza respectivelor rezultate trebuie să identifice tendințe și să interpreteze semnificația acestora, precum și potențialele consecințe viitoare ale controalelor oficiale. Identificarea tendințelor ar putea să solicite revizuirea informațiilor cu privire la rezultatele controalelor oficiale de-a lungul mai multor ani și, în scopul unei astfel de analize, trebuie să se facă trimiteri la informații legate de controalele oficiale precedente, acolo unde este cazul. Luând în considerare articolul 43 alineatul (1) litera (e) din Regulamentul (CE) nr. 882/2004, prezentele linii directoare oferă o cale de a aborda efectuarea respectivei analize.
      În scopul compilării datelor brute ale controalelor, atunci când legislația comunitară prescrie ca datele să fie colectate pentru necesitățile unor rapoarte specifice, legate de legislația privind alimentele și hrana animalelor, sănătatea animală, bunăstarea animală sau sănătatea plantelor, respectivele date trebuie să constituie baza analizei rezultatelor controalelor oficiale pentru sectorul în cauză. Acolo unde nu există astfel de prevederi, statele membre sunt libere să aleagă mijloacele adecvate de colectare și compilare de date corespunzătoare sistemelor lor naționale și au posibilitatea de a decide dacă să mențină dispozițiile prealabile pentru compilarea datelor privind controalele oficiale referitoare la activitățile respective.
      În scopul clasificării neconformităților, atunci când legislația comunitară prevede o astfel de clasificare, clasificarea respectivă trebuie să fie respectată spre a fi folosită în rapoartele anuale. În absența unor prevederi specifice, statele membre sunt libere să aleagă un sistem de clasificare adecvat cerințelor lor și trebuie să descrie pe scurt sistemul utilizat în rapoartele lor anuale.
      Statele membre care doresc să dezvolte sistemele lor de clasificare și de înregistrare a datelor de control ar putea să ia în considerare lucrările în curs din cadrul Eurostat cu privire la „Statisticile siguranței alimentare” și, în special, baza de date „Activități de control și de monitorizare” (3). Pentru a asigura coerența și a evita repetarea aceleiași activități, statele membre sunt încurajate să coopereze strâns cu Eurostat în cadrul dezvoltării respectivelor diagrame de clasificare. Rezultatele unei astfel de colaborări ar putea să fie reflectate în viitoare modificări ale prezentelor linii directoare, după caz.
      Datele inițiale în sprijinul rezultatelor și analizei controalelor oficiale, furnizate în cadrul raportului anual, ar putea fi solicitate de către Comisie în scopul efectuării unor controale comunitare, prevăzute la articolul 45 din Regulamentul (CE) nr. 882/2004, și, în consecință, trebuie să fie reținute și furnizate Comisiei la cererea acesteia.
      9.   ORIENTĂRI PRIVIND CONȚINUTUL ȘI FORMATUL RAPORTULUI ANUAL
      Raportul anual trebuie să acopere următoarele domenii:
      
                  (a)
               
               
                  
                     controalele oficiale efectuate de statele membre în conformitate cu prevederile articolului 3 din Regulamentul (CE) nr. 882/2004 și cu planurile de control naționale – secțiunea 9.1;
               
            
                  (b)
               
               
                  
                     conformitatea totală cu legislația privind alimentele și hrana animalelor, normele de sănătate animală și de bunăstare animală – secțiunea 9.2;
               
            
                  (c)
               
               
                  
                     auditurile efectuate conform prevederilor articolului 4 alineatul (6) din Regulamentul (CE) nr. 882/2004, inclusiv, acolo unde este cazul, rezultatele auditurilor sau inspecțiilor organismelor de control, conform prevederilor articolului 5 alineatul (3) din respectivul regulament – secțiunea 9.3;
               
            
                  (d)
               
               
                  
                     acțiunile pentru asigurarea eficacității în realizarea planurilor de control naționale – secțiunea 9.4;
               
            
                  (e)
               
               
                  
                     declarația privind performanța generală a sistemului de control în realizarea planurilor de control naționale – secțiunea 9.5;
               
            
                  (f)
               
               
                  
                     modificările planurilor de control naționale – secțiunea 9.6.
               
            Raportul anual trebuie să conțină rezultatele globale ale performanței controalelor oficiale în domenii relevante, analiza respectivelor rezultate și concluziile la nivel național, care pot fi prezentate în funcție de sectoare și de etape de producție și/sau pe baza structurii stabilite în cadrul planului de control național al statului membru, după caz. Un rezumat al datelor care justifică respectiva analiză și respectivele concluzii poate fi furnizat sub forma unei anexe separate, dacă este necesar, și nivelul detaliilor unor astfel de date este lăsat la latitudinea statului membru, având în vedere că datele fundamentale trebuie să fie reținute, după cum se indică în cel de-al șaptelea paragraf al secțiunii 8. Acțiunile corective sau modificările planului de control național, care decurg din aceste concluzii, trebuie să fie incluse ca fiind corespunzătoare.
      9.1.   Controale oficiale
      Raportul anual trebuie să indice nivelul de atingere a scopurilor (atunci când statele membre au stabilit astfel de scopuri operaționale) și de realizare a obiectivelor strategice stabilite în cadrul planului de control național. Trebuie să fie inclusă aici o scurtă descriere a indicatorilor de performanță relevanți și/sau a scopurilor operaționale fixate, exceptând cazul când acestea sunt furnizate în planul de control național, caz în care ar trebui menționate cu ajutorul unor referințe transversale. Această descriere trebuie să fie prezentată în funcție de sectoare, în conformitate cu planul de control național.
      Raportul anual trebuie să includă atât controalele oficiale planificate, cât și cele aflate în curs de desfășurare și, acolo unde este posibil, activitățile de control specifice vizând o anumită chestiune. Pentru controalele oficiale planificate trebuie să se țină seama de gradul la care frecvența sau intensitatea și natura controalelor oficiale stabilite în planul de control naționale au fost realizate. În eventualitatea în care scopurile operaționale ale controalelor oficiale planificate nu sunt atinse, trebuie să se furnizeze o analiză a factorilor perturbatori relevanți și/sau a factorilor de reușită. Controalele oficiale neplanificate (4) trebuie să facă, de asemenea, obiectul unui raport – în special dacă au deturnat mijloace alocate controalelor oficiale planificate – și trebuie să se ofere o scurtă explicație a motivului controalelor oficiale neplanificate.
      În ceea ce privește controalele oficiale privind sănătatea animală și sănătatea plantelor, această secție a raportului anual trebuie să includă rezultatele controalelor oficiale efectuate în scopul monitorizării, supravegherii, eradicării sau controlului bolilor, inclusiv controale oficiale care să verifice sau să determine starea de sănătate cu privire la o anumită boală.
      9.2.   Conformitatea generală a operatorilor și a produselor
      Raportul anual trebuie să furnizeze o descriere a modului în care a fost măsurată conformitatea generală cu legislația privind alimentele și hrana animalelor, normele de sănătate și bunăstare animală și legislația referitoare la sănătatea plantelor (a operatorilor din domeniul alimentelor și hranei animalelor și a altor producători și operatori economici relevanți sau a produselor) pe durata perioadei de raportare, precum și o trecere în revistă a rezultatelor. O declarație sau o concluzie privind nivelul general de conformitate trebuie să ofere o vedere de ansamblu a rezultatelor în funcție de sectoare, de etapele de producție și de autoritățile competente. Respectiva declarație sau concluzie trebuie să se bazeze și să fie justificată cu ajutorul informațiilor furnizate în secțiunile 9.2.1-9.2.2.
      9.2.1.   Frecvența și tipul de neconformitate
      Raportul anual ar trebui să descrie neconformitățile constatate. Acolo unde este cazul, raportul anual trebuie:
      
                  (a)
               
               
                  să descrie sau să definească clasificarea utilizată;
               
            
                  (b)
               
               
                  să clasifice neconformitățile detectate în funcție de tip;
               
            
                  (c)
               
               
                  să descrie tipul și numărul de neconformități identificate.
               
            Raportul anual trebuie să compileze neconformitățile identificate la nivel național în funcție de sectoare și aceste date compilate trebuie să alimenteze analiza menționată în secțiunea 9.2.2.
      9.2.2.   Analiza neconformității
      Analiza neconformității constituie o parte integrantă din determinarea măsurilor corective adecvate care trebuie adoptate pentru a asigura realizarea efectivă a sistemelor de control. Această secțiune include exemple de factori care pot fi luați în considerare pentru efectuarea unei astfel de analize și care pot contribui la determinarea acțiunilor ce urmează a fi întreprinse în viitor pentru a asigura eficacitatea planurilor de control naționale (a se vedea secțiunea 9.4).
      Respectiva analiză de neconformitate, conform celor mai bune practici, poate lua în considerare pentru fiecare sector incidența acesteia, riscul pe care îl reprezintă și, acolo unde este cazul, cauzele fundamentale ale neconformității. Pe baza următoarelor analize se pot trage concluzii și se pot evalua consecințele semnificative potențiale ale neconformităților în termeni de riscuri pentru persoane, pentru animale sau plante, și, după caz, cauzele fundamentale ale acestor neconformități. Pentru realizarea unei astfel de analize s-ar putea să fie necesar să se ia în considerare datele colectate de-a lungul mai multor ani și, dacă este necesar, se pot face trimiteri la controale oficiale anterioare.
      9.2.2.1.   Incidența neconformității
      Scopul acestei secțiuni este acela de a furniza o orientare referitoare la modul de a efectua o analiză a frecvenței și a tipului de neconformități. Analiza poate fi divizată pe sectoare și/sau autorități competente, după caz. Dacă este cazul, analiza poate oferi răspunsuri la întrebări de tipul:
      
                  (a)
               
               
                  Care era frecvența neconformităților în diferitele sectoare? Aceasta este deosebit de importantă în cazurile în care deviații semnificative de la conformitatea generală sunt evidente în anumite sectoare sau în cadrul controalelor oficiale efectuate de către anumite autorități competente.
               
            
                  (b)
               
               
                  Neconformitățile au fost distribuite în mod aleatoriu în timp și spațiu sau au existat aglomerări în anumite puncte sau la anumite etape de producție și au existat indicații ale unor tendințe emergente?
               
            
                  (c)
               
               
                  Tipul neconformităților, în sensul stabilirii dacă erau legate de necesități structurale, operaționale sau de cele referitoare la produsul final? Alte tipuri pot include neconformitățile legate de autocontroale, de aspecte administrative sau de documentație (de exemplu trasabilitatea). Neconformitățile pot fi clasificate, de asemenea, ca majore/minore, sistematice/sporadice etc.
               
            
                  (d)
               
               
                  Neconformitățile au fost diseminate de-a lungul întregului lanț alimentar și furajer sau au fost concentrate la nivelul producției inițiale sau mai departe pe parcursul lanțului?
               
            
                  (e)
               
               
                  A fost posibilă prezența unor focare multiple de neconformitate de-a lungul anumitor lanțuri?
               
            
                  (f)
               
               
                  Structura neconformităților poate oare indica existența unor etape de control critice de-a lungul lanțului (lanțurilor) de producție?
               
            
                  (g)
               
               
                  Există structuri care indică faptul că diferiți (diferite tipuri de) operatori economici din domeniul alimentar și furajer, precum și alți producători și operatori economici sau lanțuri de producție au respectat mai mult sau mai puțin criteriile de conformitate decât alții?
               
            9.2.2.2.   Natura riscului generat de neconformitate
      Scopul acestei secțiuni este de a oferi orientări privind analiza necesară pentru a furniza informații referitoare la consecințele potențiale ale neconformităților. Analiza poate include următoarele:
      
                  (a)
               
               
                  identificarea neconformităților care au un impact potențial semnificativ asupra ființelor umane, animalelor sau plantelor;
               
            
                  (b)
               
               
                  descrierea consecințelor potențiale serioase sau a „riscurilor” acestor neconformități;
               
            
                  (c)
               
               
                  descrierea eventualei relații a riscurilor cu un pericol specific sau a unei creșteri generale a riscurilor generate de incidența unor pericole sau grupuri de pericole multiple.
               
            9.2.2.3.   Cauza (cauzele) originară (originare) ale neconformității
      Acolo unde este relevant și, mai ales, acolo unde se detectează structuri de neconformități semnificative sau de incidente repetate, se poate efectua o analiză a cauzelor fundamentale posibile. O astfel de analiză ar putea contribui la dezvoltarea și ameliorarea continuă a sistemelor de control în statul membru în cauză. În timpul efectuării analizei se pot lua în considerare următorii factori:
      
                  (a)
               
               
                  lipsa de sensibilizare a operatorilor economici din domeniul alimentar și furajer, precum și a altor producători și operatori economici relevanți, și cauzele acesteia;
               
            
                  (b)
               
               
                  incompetența operatorilor economici din domeniul alimentar și furajer, precum și a altor producători și operatori economici relevanți și cauzele acesteia;
               
            
                  (c)
               
               
                  costul conformității;
               
            
                  (d)
               
               
                  instrumentele și/sau resursele insuficiente pentru respectarea cerințelor;
               
            
                  (e)
               
               
                  lipsa de sancțiuni efective și/sau proporționale și/sau disuasive.
               
            9.3.   Audituri
      9.3.1.   Audituri realizate în conformitate cu articolul 4 alineatul (6) din Regulamentul (CE) nr. 882/2004
      Aceste orientări se referă exclusiv la auditurile menționate în articolul 4 alineatul (6) din Regulamentul (CE) nr. 882/2004. Rezultatele unor astfel de audituri trebuie să fie prezentate la scară națională, pe sector, dacă este adecvat, în conformitate cu prevederile privind auditurile în cauză din planul de control național.
      Luând în considerare prevederile Deciziei 2006/677/CE, raportul anual trebuie să cuprindă următoarele:
      
                  (a)
               
               
                  gradul de realizare a programului de audit dezvoltat de către autoritatea competentă pentru perioada de raportare;
               
            
                  (b)
               
               
                  gradul de conformitate generală cu dispozițiile planificate pentru controalele oficiale, obținut de către autoritățile competente;
               
            
                  (c)
               
               
                  concluziile referitoare la eficacitatea generală a controalelor oficiale obținute de către autoritățile competente;
               
            
                  (d)
               
               
                  concluziile referitoare la utilitatea generală a sistemelor de control oficiale adoptate de către autoritățile competente pentru atingerea obiectivelor acestora.
               
            Dacă descrierea dispozițiilor privind auditurile, stabilite în cadrul planului de control național, nu indică metodele sau indicii de performanță utilizați pentru evaluarea conformității, eficacității și utilității controalelor oficiale, o scurtă descriere a acestora trebuie să fie inclusă în raport.
      9.3.2.   Audituri și inspecții ale organismelor de control – Articolul 5 alineatul (3) din Regulamentul (CE) nr. 882/2004
      A se descrie în ce măsură a fost realizat programul de audituri și inspecții ale organismelor de control și a se rezuma concluziile acestor audituri sau inspecții.
      9.4.   Acțiuni pentru asigurarea eficacității
      Aceasta trebuie să constituie o prezentare a acțiunilor întreprinse pentru a asigura desfășurarea efectivă a planului de control național. Raportul anual trebuie să prevadă acțiuni în următoarele domenii. Această comunicare poate fi prezentată în funcție de sectoare sau de etape de producție.
      
                  (a)
               
               
                  Acțiuni întreprinse pentru a asigura conformitatea operatorilor economici din domeniul alimentar și furajer, precum și a altor producători și operatori economici relevanți, cu prevederile articolului 31 alineatul (2) litera (e), ale articolului 54 alineatul (2) și ale articolului 55 din Regulamentul (CE) nr. 882/2004.
               
            
                  (b)
               
               
                  Acțiuni întreprinse pentru a asigura desfășurarea efectivă a serviciilor de control oficiale conform prevederilor articolului 4 alineatul (2) și ale articolului 8 alineatul (3) din Regulamentul (CE) nr. 882/2004, inclusiv acțiuni întreprinse ca urmare a auditurilor realizate în conformitate cu articolul 4 alineatul (6) din Regulamentul (CE) nr. 882/2004 și a auditurilor sau inspecțiilor realizate în conformitate cu articolul 5 alineatul (3) din respectivul regulament, după caz. În cazul acțiunilor întreprinse ca urmare a concluziilor auditului, acestea pot include acțiuni corective și acțiuni preventive sau acțiuni de ameliorare bazate pe identificarea celor mai bune practici.
               
            9.4.1.   Acțiuni care să asigure conformitatea din partea operatorilor economici din domeniul alimentar și furajer, precum și a altor producători și operatori economici relevanți
      Raportul anual trebuie să includă o trecere în revistă a acțiunilor întreprinse. Acestea pot să includă:
      
                  (a)
               
               
                  restricții sau interdicții de introducere pe piață, import, export sau utilizare a alimentelor, a hranei pentru animale sau a animalelor;
               
            
                  (b)
               
               
                  retragerea sau suspendarea aprobării sau înregistrării unei activități economice din domeniul alimentar sau furajer;
               
            
                  (c)
               
               
                  amenzi și alte sancțiuni administrative;
               
            
                  (d)
               
               
                  urmărirea în justiție a operatorilor economici din domeniul alimentar și furajer și a altor producători și operatori economici relevanți pentru neconformitate (sancțiuni penale).
               
            9.4.2.   Acțiuni întreprinse pentru a asigura desfășurarea efectivă a serviciilor de control oficiale
      Acțiunile vaste întreprinse pentru a asigura desfășurarea efectivă a serviciilor de control oficiale pot necesita modificări ale planului de control național și trebuie, în acest caz, să fie incluse în secțiunea 9.6. Cu toate acestea, unele acțiuni importante ar putea să nu necesite modificarea planului de control național și, în acest caz, trebuie să fie incluse la acest punct din raportul anual, cu scopul de a indica acțiunile pozitive întreprinse de către statul membru respectiv. Această informație poate fi prezentată în funcție de sectoare sau de etape de producție și trebuie să cuprindă acțiuni care nu sunt incluse ca modificări în planul de control național, cum sunt:
      
                  (a)
               
               
                  procedurile de control noi, actualizate sau revizuite;
               
            
                  (b)
               
               
                  inițiativele de formare;
               
            
                  (c)
               
               
                  furnizarea de resurse suplimentare;
               
            
                  (d)
               
               
                  realocarea resurselor existente ca urmare a revizuirii priorităților;
               
            
                  (e)
               
               
                  inițiativele de control speciale;
               
            
                  (f)
               
               
                  modificările în organizarea sau gestionarea autorităților competente;
               
            
                  (g)
               
               
                  prevederea de orientări sau informații pentru operatorii economici din domeniul alimentar și furajer;
               
            
                  (h)
               
               
                  noua legislație;
               
            
                  (i)
               
               
                  suspendarea sau retragerea delegației în cazul organismelor de control.
               
            9.5.   Declarația de performanță generală
      A se evalua în mod general:
      
                  (a)
               
               
                  progresul în atingerea obiectivelor strategice, astfel cum sunt descrise acestea în planul de control național;
               
            
                  (b)
               
               
                  eficacitatea controalelor oficiale efectuate în cadrul planului de control național și utilitatea acestora în atingerea obiectivelor articolului 17 alineatul (2) din Regulamentul (CE) nr. 178/2002, ale Regulamentului (CE) nr. 882/2004, a sănătății animale, bunăstării animale și, după caz, a normelor de sănătate a plantelor.
               
            Autoevaluarea respectivă trebuie să includă subiecte cum sunt eficacitatea generală, coordonarea între și în cadrul autorităților competente, adoptarea unei abordări de tipul „de la fermă la consumator” și direcționarea spre controale oficiale generale bazate pe riscuri. Declarația de performanță generală trebuie să se bazeze pe o analiză și o sinteză a rezultatelor secțiunilor anterioare și să furnizeze o descriere a:
      
                  (a)
               
               
                  indicatorilor de performanță aplicați respectivelor obiective, după caz, și
               
            
                  (b)
               
               
                  rezultatelor referitoare la fiecare obiectiv, acolo unde este adecvat.
               
            9.6.   Modificări aduse planului de control național
      Raportul anual trebuie să sublinieze modificările aduse planului de control național în timpul anului la care se referă raportul. Trebuie să se acorde o atenție deosebită necesității de a se asigura că modificările efectuate ca urmare a factorilor menționați la articolul 42 alineatul (3), articolul 44 alineatul (5) și articolul 45 alineatul (5) litera (a) din Regulamentul (CE) nr. 882/2004 sunt comunicate și explicate. Trebuie să fie descrise, în special, modificările relevante ale sistemelor de control oficiale, după cum sunt descrise în planul de control național, și modificările relevante ale clasificării activităților în funcție de riscuri (a se vedea secțiunea 3.4 din anexa la Decizia 2007/363/CE).
      Raportul anual trebuie să descrie natura și motivele respectivelor modificări. De exemplu și după caz:
      
                  (a)
               
               
                  noua legislație;
               
            
                  (b)
               
               
                  apariția unor noi afecțiuni sau a altor pentru sănătate;
               
            
                  (c)
               
               
                  schimbările semnificative în structura, gestionarea sau funcționarea autorităților naționale competente;
               
            
                  (d)
               
               
                  modificările semnificative ale sectorului de producție agroalimentar;
               
            
                  (e)
               
               
                  rezultatele controalelor oficiale ale statelor membre;
               
            
                  (f)
               
               
                  orice modificare adusă liniilor directoare menționate la articolul 43 din Regulamentul (CE) nr. 882/2004;
               
            
                  (g)
               
               
                  descoperirile științifice;
               
            
                  (h)
               
               
                  rezultatele auditurilor realizate în conformitate cu articolul 4 alineatul (6) din Regulamentul (CE) nr. 882/2004;
               
            
                  (i)
               
               
                  rezultatele controalelor comunitare realizate în conformitate cu articolul 45 din Regulamentul (CE) nr. 882/2004; (5)
                  
               
            
                  (j)
               
               
                  rezultatul auditurilor efectuate de o țară terță într-un stat membru;
               
            
                  (k)
               
               
                  rezultatele analizei cauzelor fundamentale.
               
            Modificările trebuie să fie coerente cu analiza și concluziile furnizate în secțiunile 9.3-9.5 ale prezentelor linii directoare și să includă referințe încrucișate la secțiunea (secțiunile) în cauză, după caz.
      
         (1)  JO L 278, 10.10.2006, p. 15.
      
         (2)  JO L 138, 30.5.2007, p. 24.
      
         (3)  Aceste lucrări, desfășurate în contextul Programului statistic comunitar și al programelor de lucru anuale ale acestuia, cuprinde diagrame de clasificare variate, cum sunt clasificarea activităților de control și monitorizare, dicționarele de date ale produselor și activităților instituțiilor, un glosar comun, definiția strategiilor de eșantionare și indicatorii activităților de control și monitorizare.
      
         (4)  Controale oficiale care implică o distanțare temporară importantă față de planul de control național, datorită unor circumstanțe imprevizibile.
      
         (5)  Controalele comunitare în statele membre pot identifica probleme pentru care acțiunile corective sau preventive întreprinse ca urmare a recomandărilor Comisiei necesită modificarea planului de control național. Astfel de modificări trebuie să fie incluse în raportul anual, lăsând la o parte faptul că acestea pot fi, de asemenea, soluționate printr-o adoptare a recomandărilor de către statele membre.